Koos Kombuis: Waar's die Opperwese se voete dan?
Die doel en funksie van 'n koerant soos The South African, soos ek dit verstaan, is om vir Suid-Afrikaners in Brittanje op hoogte te hou van nuusgebeure in Suid-Afrika. En deel van my pligte as Afrikaanse rubriekskrywer vir The South African is dan seker om Afrikaanse mense in Brittanje op hoogte te hou van gebeure spesifiek in die Afrikaanse gemeenskap in Suid-Afrika.
Dit is inderdaad so dat Afrikaanse mense 'n hele boel issues het waaroor slegs gerapporteer word in hul eie koerante. Soos die Joost van der Westhuizen-sage (met die uitsondering van die tydskrif Heat het die Engelse pers dit heeltmal ge-downplay). Soos die doen en late van die ex-aartappelboer Angus Buchan. En natuurlik die Taalstryd in Stellenbosch wat elke nou en dan opvlam.
Die nuutste issue om voorblaaie te haal uitsluitlik in die Afrikaanse pers is die gefight oor godsdiensonderrig in staatsskole. Julle kan my "amptelike" opinie hieroor gaan Google in verlede week se Rapport as julle regtig wil, maar eintlik wil ek net hier vertel van 'n paar komiese misverstande wat al plaasgevind het tussen my eie kinders (Simon, 9, en Marleen, 7) en goedbedoelende onderwysers.
Sien, ek en my gesin, hoewel ons gelowig is, behoort nie aan 'n kerk nie. Ons het, by gebrek aan 'n beter woord, 'n ietwat laissez-faire houding oor sulke sake; elkeen kan glo wat hy wil, solank hy nie interfere met 'n ander ou nie.
Daar was egter die keer toe klein Simon (toe skaars 6) by die huis aankom met die vreesaanjaende storie dat "stout kinders hel toe gaan". Hy was angsbevange totdat ons vir hom verduidelik dat die hel, soos in die Bybel beskryf, slegs simbolies is! Dit het tot 'n geweldige konflik met die juffrou gelei die volgende dag ("My ma sê die hel bestaan nie rêrig nie!")
Toe klein Marleen in Graad 2 by 'n ander juffrou moes hoor dat mens nie mag bid as jy 'n hoed op het nie, het dit tot selfs 'n groter kontensie gelei. Mag sy dan nie bid terwyl sy perd-ry nie? wou sy by die juffrou weet. Dis tog gevaarlik om perd te ry sonder 'n perdry-helmet! 'n Konferensie is gehou, en die juffrou moes daardie belaglike stelling terugtrek.
Ander dinge waaroor my kinders soms wonder, en waarop geen onderwyser nog 'n bevredigende antwoord kon gee nie, is: "Wie's die sterkste, Liewe Jesus of Buzz Lightyear?" Of: "As God in die hemel en op aarde tegelyk is, hoekom sien ons dan nie Sy voete nie?"
Een insident het my egter finaal oortuig dalk godsdiensonderrig dalk tog 'n goeie ding is. Dit was toe ons 'n paar weke gelede vir ons kinders quiche vir aandete wou gee, en Marleen, tot ons opperste skok, woedend uitroep: "Quiche my ass!"
Inderdaad. Kinders kan nie van TV-kyk en PlayStation alleen lewe nie. Hulle moet soms 'n bietjie reggeskaaf word met die Bybel of die Torah of die Koran of whatever available is, anders ruk hulle heeltemal hand-uit!
Lees Koos se eerste artikel hier
Graduation at CPUT descends into chaos as photographers brawl [video]
This really is the school of hard knocks. Security staff and photographers got into a chaotic scrap during a CPUT...